Meer as 100 karkasse in wildtuin ontdekArgieffoto William Mabasa, woordvoerder van die wildtuin, het gesê die karkasse is Sondag in die noorde van die wildtuin in Limpopo ontdek. Hy het nie die presiese ligging verskaf nie. “ŉ Olifantkarkas is gevind met skietwonde aan sy kop, sy tande is verwyder en die karkas is met gif besmeer. Ten minste 110 witrugaasvoëls, twee leeus en twee jakkalse is ook dood nadat hulle aan die vergiftigde karkas gevreet het,” het hy gesê. Volgens Mabasa word diere meestal in Oos-Afrika vergiftig, maar daar is verskeie redes waarom stropers die diere wat hulle doodgemaak het, ook vergiftig. “Een van die teorieë hieroor is dat hulle bloot wraaksugtig is en diere net wil doodmaak. Hulle weet leeus, aasvoëls en ander diere sal aan die karkas vreet en hulle wil hulle graag ook doodmaak,” het Mabasa gesê. ŉ Ander rede is om spesifiek die aasvoëls dood te maak vir moeti, omdat dit moeilik is om ŉ aasvoël te vang en dood te maak, het hy gesê. Mabasa het gesê dit is nie die eerste keer wat ŉ olifant in die wildtuin doodgemaak en met gif besmet is nie. Vroeg verlede jaar is ŉ olifant ook gestroop en vergiftig en 44 aasvoëls is dood nadat hulle aan die karkas gevreet het.